钦定古今图书集成/理学汇编/文学典/第164卷 > 《徐师曾文体明辩》 > 《为戴中丞谢赐中和节诗序表》唐·马总
## 钦定古今图书集成/理学汇编/文学典/第164卷 > 《徐师曾文体明辩》 > 《为戴中丞谢赐中和节诗序表》唐·马总

臣某言：“中使至，奉宣圣旨，赐臣敕书手诏，并御制《中
和节诗序》及尺等。天贶荐临，睿文亮发，仰观俯愧，祗
惧若惊。自受殊恩，守兹远镇，才拙日浅，政未及人。陛
下频降宠私，骤施惠渥，虽大君奖饰，其道则然，微臣
驽猥，岂宜及此。臣闻先圣有作，不相沿袭，苟合天理，
顺乎人心，则可以垂宪百王，布诸彝典。”侧览明诏，以
“二月一日为中和节，事因祈谷，便赐欢娱，兼赐臣御
制诗序一本、尺一枝者。”伏以仲月良辰，首建嘉节，朝
野庆洽，君臣乐康。助萌牙之发生，拟天地之含育，诚
所以跨越周汉，迈绝古今。况圣人丽藻，高悬日月；皇
储妙翰，益睹文明。诞告万方，孰不懽忭？又《书》同律度，
礼均衡石，以尺颁赐，固协其时。敢不佩此谟猷，谨于
轨范。限守边镇，遂阙称觞。徒观宴镐之诗，不厕赓歌
之末。无任兢荷欢跃之至。